Mai multe persoane din Etiopia, India, Pakistan și Turcia care au încercat să treacă ilegal frontiera în Ungaria, ascunse în două TIR-uri, au fost prinse la Vama Nădlac II de la Arad.
Totul s-a petrecut în acest wekeend, când la Punctul de Trecere a Frontierei Nădlac II (Arad) s-au prezentat pentru efectuarea formalităţilor de frontieră pe sensul de ieşire din țară, un cetățean bielorus și un bulgar, conducând ansambluri rutiere înmatriculate în Polonia și Bulgaria. Unul dintre șoferi transporta produse sanitare pe ruta Bulgaria – Marea Britanie, iar celălalt se deplasa fără încărcătură.
"În urma efectuării controlului amănunţit al mijloacelor de transport, au fost descoperiţi, ascunşi în compartimentele destinate transportului de marfă, respectiv într-un loc special amenajat în partea din față a semiremorcii (perete dublu), 24 de cetăţeni străini, numai în unul dintre autovehicule fiind descoperite 18 persoane", a declarat a declarat comisar-şef de poliţie, Laura Beatrice Bondar, purtător de cuvânt al Inspectoratului Teritorial al Poliției de Frontieră Oradea.
Persoanele au fost preluate și transportate la sediul sectorului pentru cercetări unde, în urma verificărilor, poliţiştii de frontieră au stabilit că sunt cetăţeni din Etiopia, India, Pakistan, și Turcia ce intenționau să treacă în mod fraudulos frontiera pentru a ajunge în state din vestul Europei.
"Având în vedere aspectele constatate, poliţiştii de frontieră au demarat cercetări sub aspectul săvârșirii infracțiunilor de trafic de migranți pentru șoferi și tentativă de trecere frauduloasă a frontierei de stat pentru cetățenii depistați ascunși în mijloacele de transport, urmând ca, la finalizarea acestora, să fie dispuse măsurile legale care se impun", a mai declarat Laura Beatrice Bondar, purtător de cuvânt al Inspectoratului Teritorial al Poliției de Frontieră Oradea.
Alți patru din Sri Lanka
De asemenea, in data de 21 martie 2024, în jurul orei 6.00, la Punctul de Trecere a Frontierei Nădlac II, s-a prezentat pentru efectuarea formalităţilor de frontieră, pe sensul de ieşire din ţară, un cetăţean român, aflat la volanul unui autoturism înmatriculat în România.
În urma efectuării controlului amănunţit al mijlocului de transport, au fost descoperiţi, ascunşi pe bancheta din spate și în portbagajul autoturismului, patru cetăţeni străini.
Persoanele au fost preluate și transportate la sediul sectorului pentru cercetări unde, în urma verificărilor, poliţiştii de frontieră au stabilit că sunt cetăţeni din Sri Lanka, intrați legal în România în baza documentelor personale.